ชัดแล้ว! VGI ประกาศทุ่ม 4.6 พันลบ. ซื้อหุ้น PLANB เฉียด 20% ที่ราคา 6.40 บ./หุ้น
ชัดแล้ว! VGI ประกาศทุ่ม 4.6 พันลบ. ซื้อหุ้น PLANB เฉียด 20% ที่ราคา 6.40 บ./หุ้น
27 มี.ค. 2562

บริษัท วี จี ไอ โกลบอล มีเดีย จำกัด (มหาชน) หรือ VGI เปิดเผยว่า มติที่ประชุมคณะกรรมการบริษัท ครั้งที่ 4/2562 เมื่อวันที่ 26 มีนาคม 2562 อนุมัติการเข้าลงทุนในบริษัท แพลน บี มีเดีย จำกัด (มหาชน) หรือ PLANB โดยการจองซื้อหุ้นสามัญเพิ่มทุนของ PLANB จำนวน 352,960,736 หุ้น และการซื้อหุ้นเดิมของ PLANB จากกลุ่มผู้ถือหุ้นเดิม จำนวน 4 ราย
ได้แก่ (1) บริษัท แพลน บีอินเวสเม้นท์โฮลดิ้ง จำกัด, (2) บริษัท เอ๊าท์ดอร์ มีเดีย อินเวสเม้นท์ จำกัด 1, (3) ดร.พินิจสรณ์ ลือชัยขจรพันธ์และ (4) พีที อีลัง มาโคตา เทคโนโลยี ทีบีเค2 (รวมเรียกว่า “ผู้ขาย”) จำนวน 368,843,969 หุ้น รวมเป็นหุ้นของ PLANB ที่จะได้มาทั้งหมดจำนวน 721,804,705 หุ้น คิดเป็นสัดส่วนร้อยละ 18.59 ของจำนวนหุ้นที่จำหน่ายแล้วทั้งหมดของ PLANB ภายหลังการออกและเสนอขายหุ้นสามัญ เพิ่มทุน เพื่อการทำรายการในครั้งนี้ในราคาหุ้นละ 6.40 บาท คิดเป็นมูลค่ารวมทั้งสิ้น 4,619,550,112 บาท
อนึ่ง การเข้าทำรายการของบริษัทฯ ข้างต้น ถือเป็นรายการได้มาซึ่งสินทรัพย์ตามประกาศ คณะกรรมการกำกับตลาดทุนที่ ทจ. 20/2551 เรื่อง หลักเกณฑ์ในการทำรายการที่มีนัยสำคัญที่เข้าข่ายเป็นการได้มาหรือจำหน่ายไปซึ่งทรัพย์สิน และประกาศคณะกรรมการตลาดหลักทรัพย์แห่ง ประเทศไทย เรื่อง การเปิดเผยข้อมูล และการปฏิบัติการของบริษัทจดทะเบียนในการได้มาหรือ จำหน่ายไปซึ่งสินทรัพย์พ.ศ. 2547 (รวมทั้งที่แก้ไขเพิ่มเติม) (“ประกาศเรื่องได้มาหรือจำหน่ายไปฯ”)
โดยมีขนาดรายการเท่ากับร้อยละ 22.13 ตามเกณฑ์มูลค่ารวมของสิ่งตอบแทน ซึ่งเป็นเกณฑ์การคำนวณที่ให้ผลลัพธ์ขนาดรายการสูงสุด โดยเมื่อคำนวณรวมกับขนาดรายการได้มาซึ่งสินทรัพย์ของ บริษัทฯ ในช่วง 6 เดือนที่ผ่านมาก่อนวันที่บริษัทฯ จะเข้าทำรายการในครั้งนี้จะมีขนาดรายการรวม เท่ากับร้อยละ 27.89
ดังนั้นการเข้าทำรายการของบริษัทฯ ในครั้งนี้จึงเป็นรายการประเภทที่ 2 ตามประกาศรายการได้มาหรือจำหน่ายไปฯ กล่าวคือ เป็นรายการที่มีมูลค่าเท่ากับร้อยละ 15.0 หรือสูงกว่าแต่ต่ำกว่าร้อยละ 50.0 บริษัทฯ จึงมีหน้าที่เปิดเผยสารสนเทศการเข้าทำรายการต่อตลาดหลักทรัพย์แห่งประเทศไทย (“ตลาดหลักทรัพย์ฯ”) และจัดส่งหนังสือเวียนให้กับผู้ถือหุ้นของบริษัทฯ ภายใน 21 วันนับแต่วันที่เปิดเผยรายการต่อตลาดหลักทรัพย์ฯ ตามที่ประกาศเรื่องได้มาหรือจำหน่ายไปฯ กำหนด
ทั้งนี้บริษัทฯ คาดว่าการซื้อหุ้นสามัญเพิ่มทุนและหุ้นเดิมจะเสร็จสมบูรณ์ภายในวันที่ 27 มีนาคม 2562
อนึ่งก่อนหน้านี้ “ข่าวหุ้นธุรกิจออนไลน์” ได้มีการรายงานข่าวอ้างอิงการเปิดเผยข้อมูลของแหล่งข่าวจากวงการที่ปรึกษาทางการเงินรายหนึ่งว่า บริษัท วี จี ไอ โกลบอล มีเดีย จำกัด (มหาชน) หรือ VGI ได้บรรลุข้อตกลงการเข้าซื้อหุ้นของบริษัท แพลน บี มีเดีย จำกัด (มหาชน) หรือ PLANB ตามการรายงานข่าวก่อนหน้านี้ : ลือสนั่น! VGI เตรียมทุ่ม 4.5 พันลบ.นำร่องเทคโอเวอร์ PLANB 